बिहार चुनाव में कांग्रेस को उसके खराब प्रदर्शन के लिए चारों ओर से घेरा जा रहा है। राजद के बाद, अब केंद्रीय मंत्री मुख्तार अब्बास नकवी ने भी पार्टी पर तंज कसा है। उन्होंने कहा कि 'जब राहुल गांधी की कांग्रेस किसी भी राजनीतिक पार्टी को छूती है, तो उसे तोड़कर उसका नुकसान करवा देती है।'
समाचार एजेंसी एएनआई से बात करते हुए उन्होंने कहा- "पहले के दिनों में, एक कहावत हुआ करती थी कि अगर कांग्रेस किसी भी चीज़ को छुएगी, तो वे चीज़ नष्ट हो जाएगी। इंदिरा गांधी के समय में, लोग कहते थे कि अगर वह गेहूं, चावल या गन्ने को छूती हैं, तो वह गायब हो जाएगी। इसी तरह, राहुल गांधी की कांग्रेस अगर किसी राजनीतिक दल को छूती है, तो उसका बंटाधार कर देती है।"
रविवार को कांग्रेस को महागठबंधन की हार का बड़ा कारण मानते हुए, राजद नेता शिवानंद तिवारी ने कहा- "यहां चुनाव जोरों पर था और राहुल गांधी शिमला में प्रियंका गांधी के घर पर पिकनिक मना रहे थे। क्या पार्टी इस तरह से चलती है? आरोप लगाया जा सकता है कि जिस तरह से कांग्रेस पार्टी को चलाया जा रहा है, उससे बीजेपी को फायदा हो रहा है।"
आगे कांग्रेस पर गुस्सा निकालते हुए वरिष्ठ नेता ने कहा- "कांग्रेस महागठबंधन के लिए एक बेड़ी बन गई। उन्होंने 70 उम्मीदवार मैदान में उतारे थे लेकिन 70 सार्वजनिक रैलियां भी नहीं कीं। राहुल गांधी 3 दिन के लिए आए, प्रियंका नहीं आईं, जो बिहार से अपरिचित थे वे यहां आए। यह सही नहीं है।"
उन्होंने कहा, "मुझे लगता है कि केवल बिहार में ही ऐसा नहीं है। दूसरे राज्यों में भी कांग्रेस अधिक से अधिक सीटों की संख्या पर चुनाव लड़ने पर अधिक जोर देती है लेकिन वे उतनी सीटें जीत नहीं पाती। कांग्रेस को इस बारे में सोचना चाहिए।"
बिहार चुनाव: आपको बता दें बिहार में इस बार कांग्रेस ने 70 सीटों पर चुनाव लड़ा था, जिसमें से उसके मात्र 19 प्रत्याशी ही जीतने में सफल रहे। महागठबंधन के सहयोगियों में कांग्रेस का प्रदर्शन सबसे खराब था। जबकि राजद 75 सीट के साथ राज्य में सबसे ज्यादा सीटें जीतने वाली पार्टी बन गई।